Kedves Szülők!

Iskolánk minden dolgozója nevében szeretném megköszönni a Szülői Munkaközösség lelkes tagjainak, hogy önzetlen felajánlásukkal segítettek az iskola nagytakarításában.

Lelkiismeretes munkájuknak köszönhetjük, hogy a nyári felújítás elhúzódása ellenére, iskolakezdésre mindennel elkészültünk, s az osztályok ragyognak a tisztaságtól.

Meghatóan szép gesztus volt a szülőktől, hogy kérés nélkül jöttek, egymásnak adva az információt, s még a hétvégén is dolgoztak. Voltak, akik társadalmi munkában az öltözőket is kimeszelték, s még a festéket is felajánlották.

Diákjaink közül sokan (középiskolások is) csatlakoztak a szülőkhöz, s az udvar és a sportpálya környékének rendbetételében segítettek.

Ismét összefogással lettünk úrrá a nehézségen, szép példát adva másoknak.

Igazi öröm lett így a tanévkezdés, hiszen az önkormányzat nyertes pályázatának köszönhetően napról napra szebb és modernebb lesz az iskola. Már minden nyílászárót kicseréltek az épületben, s jelenleg a fűtéskorszerűsítésen dolgoznak a szakemberek.

Az ősz folyamán kívülről is „becsomagolják” az iskolát: a tető napelemeket, az épület fala 10 cm-es szigetelést és szép színt, új vakolatot is kap.

Köszönjük, hogy megértéssel fogadták a munkálatok elhúzódását, hiszen a késlekedés nem másból, mint a törvényi előírások és a közbeszerzési eljárás pontos betartásából adódott.

Kívánunk minden kedves szülőnek további munkájukhoz sok sikert, magánéleti boldogságot.

Tisztelettel és üdvözlettel:

Kincsesbánya, 2014. augusztus 29.

Keszte Jánosné

tagintézmény-vezető

Lelkes segítőink voltak:

Szolgáné Rita Haászné Szilvi Szabóné Kati

Imrefiné Rita Nagyné Heni Laposné Marika

Németh László és családja Gódor Kata Tiringer Mária

Barna Anikó Böjti Zsuzsanna Farkasné Marica

Beinschróth Sándor Deák Péter Kertai Renáta

Kaszásné Erika „Kincsesi focisok” László Klaudia

Katona Dorina Meleg Roland Simonfi-Kiss Levente

Sáfár Enikő Sáfár Anikó Ámán Rebeka

Sáfár András Torma Richárd Egyed Viktória

Takács Zsolt Ruff Kíra Ruff Milán